Regionsudvalgets udtalelse om "Forslag til Rådets beslutning om Den Europæiske Flygtningefond"

(2000/C 317/02)

REGIONSUDVALGET har -

under henvisning til Kommissionens forslag til Rådets beslutning om Den Europæiske Flygtningefond [KOM(1999) 686 endelig udg. - 99/0274 (CNS)],

under henvisning til Rådets beslutning af 6. marts 2000 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til Regionsudvalgets formands beslutning af 30. marts 2000 om i henhold til forretningsordenens artikel 39 at henvise udarbejdelsen af den pågældende udtalelse til Underudvalg 5 "Social- og Arbejdsmarkedspolitik, Sundhedsvæsen, Forbrugerbeskyttelse, Forskning, Turisme",

under henvisning til Regionsudvalgets udtalelse af 18. november 1999 om Kommissionens forslag til Rådets afgørelse om Fællesskabets handlingsprogram til fremme af integrationen af flygtninge (CdR 347/99 fin)(1),

under henvisning til Regionsudvalgets udtalelse af 18. november 1999 om migrationsstrømme i Europa (CdR 227/99 fin)(2),

under henvisning til opfordringen fremsat af Det Europæiske Råd på samlingen i Tammerfors den 15.-16. oktober 1999 om nødforanstaltninger ved massiv indstrømning af flygtninge, fordrevne eller asylansøgere,

under henvisning til forslag til Regionsudvalgets udtalelse (CdR 80/2000 rev.), som blev vedtaget af Underudvalg 5 den 18. april 2000 med Anthony Vesey (IRL/AE) som ordfører, og

ud fra følgende betragtninger:

asyl- og indvandringsanliggender har hørt under Fællesskabets kompetence siden Amsterdam-traktatens ikrafttræden (Afsnit IV i den ændrede traktat om oprettelse af Det Europæiske Fællesskab),

i medfør af traktatens artikel 63 kan der træffes foranstaltninger vedrørende: asyl i overensstemmelse med Genève-konventionen og andre relevante aftaler, flygtninge og fordrevne personer, indvandringspolitik, definition af rettigheder og betingelser, hvorefter tredjelandsstatsborgere, som har lovligt ophold i en medlemsstat, kan opholde sig i andre medlemsstater,

den byrde, som de enkelte medlemsstater og deres lokale og regionale forvaltninger påtager sig på flygtningeområdet, varierer meget fra den ene medlemsstat til den anden -

på den 34. plenarforsamling af 14.-15. juni 2000 (mødet den 14. juni) vedtaget følgende udtalelse.

1. Regionsudvalgets holdning til forslaget til Rådets beslutning

1.1. Regionsudvalget bifalder oprettelsen af en europæisk flygtningefond, der skal sætte medlemsstaterne i stand til at råde bod på forskelle i indsatsen for modtagelse og integration af personer med behov for beskyttelse.

1.2. Regionsudvalget bifalder desuden, at fonden får en tidsramme på fem år, idet der herved skabes kohærens i gennemførelsen af Fællesskabets politik hvad angår støtteberettigelse, øget forudsigelighed hvad angår projektmidler og fleksibilitet i tildelingen af ressourcer.

1.3. Regionsudvalget finder dog budgettet på 26 mio. EURO utilstrækkeligt i forhold til behovene i og imellem medlemsstaterne. Efter Regionsudvalgets mening kræver bæredygtige programmer for modtagelse, integration og frivillig repatriering af flygtninge tildeling af større finansielle ressourcer i fondens femårsperiode.

1.4. Regionsudvalget beklager meget, at der i Kommissionens forslag ikke refereres direkte til de lokale og regionale myndigheders centrale rolle i forbindelse med gennemførelse og levering af programmer for modtagelse og integration af flygtninge.

Erfaringerne fra det lokale plan kan udgøre en vigtig kilde til projekter, som kan overføres til andre dele i Den Europæiske Union. Det er derfor nødvendigt, at der i Kommissionens forslag tages hensyn til disse initiativer.

1.5. Regionsudvalget mener, at de regionale og lokale myndigheder bør have en fremtrædende plads i forvaltningen af en europæisk flygtningefond, da de normalt er de første, der mærker de uundgåelige sociale og økonomiske følger af flygtningenes tilstedeværelse. Deres indsats er af fundamental betydning for effektive og succesrige programmer for såvel flygtninge og fordrevne personer som for den befolkning, de ønsker at leve iblandt. Regionsudvalget opfordrer derfor Kommissionen til at medtage en klar henvisning til de regionale og lokale myndigheder i sit forslag.

1.6. Regionsudvalget støtter forslaget om at tilskynde medlemsstaterne med de mindst udviklede infrastrukturer og tjenester for asylansøgere og flygtninge til at indhente det forsømte. Det understreger dog, at der er behov for yderligere støtte til udvikling af infrastruktur og tjenester på lokalt og regionalt plan. Efter Regionsudvalgets opfattelse vil Kommissionen ved at tilskynde til udvikling af infrastruktur og tjenester på lokalt og regionalt plan vise, at den er bevidst om og støtter de udfordringer, som disse myndigheder daglig møder.

1.7. Regionsudvalget går også ind for flerårige programmer, ligesom under strukturfondene. Her opfordrer det dog kraftigt medlemsstaterne til i fuldt omfang at samarbejde med de lokale og regionale myndigheder og at inddrage disse såvel i udformningen af programmerne, som i udvælgelsen og forvaltningen af aktioner.

1.8. Regionsudvalget er enig med Kommissionen i, at de tildelte ressourcer skal stå i forhold til den byrde, som påtages. Regionsudvalget mener dog samtidig, at et sådant system ikke kun bør anvendes på medlemsstatsniveauet, men også bør tage hensyn til, hvor stor en byrde det lokale og regionale niveau i de enkelte medlemsstater påtager sig. Det er ofte på dette niveau, man skal klare nødsituationer og afholde de særlig store udgifter, der er forbundet med den første indsats.

Regionsudvalget mener også, at man ved fordelingen af ressourcer fra den europæiske flygtningefond bør tilgodese de mindre medlemsstater, som for øjeblikket er voldsomt belastet af udviklingen af flygtningefaciliteter. Eftersom disse medlemsstater har modtaget forholdsmæssigt færre flygtninge, regnes de ikke for at have udnyttet deres potentiale fuldt ud endnu. Regionsudvalget ønsker derfor, at disse medlemsstaters indsats støttes gennem tildelingen af tilstrækkelige ressourcer.

1.9. Regionsudvalget bifalder også indførelsen af en særskilt budgetpost til nødforanstaltninger i tilfælde af massiv og pludselig tilstrømning af flygtninge eller fordrevne personer til en eller flere medlemsstater. Igen er Regionsudvalget dog utilfreds med, at de lokale og regionale myndigheders centrale rolle i nødsituationer ikke anerkendes fuldt ud, hvilket Kommissionen bør råde bod på.

1.10. Regionsudvalget opfordrer Kommissionen og medlemsstaterne til også at anvende fonden til formidling af offentlige informationer og finansiering af oplysningskampagner vedrørende medlemsstaternes politik og praksis på flygtninge- og asylansøgerområdet. Der bør tildeles tilstrækkelige midler til at sikre, at der i forbindelse med fondsstøttede foranstaltninger informeres om den fremtidige politik og de kommende aktioner vedrørende modtagelse og integration af flygtninge. Eksempler på bedste praksis, god uddannelse og modeller for samarbejde og gode procedurer bør fremhæves, så Fællesskabet kan få en mere global tilgang til dette spørgsmål.

2. Regionsudvalgets henstillinger vedrørende forslaget til Rådets beslutning

2.1. Regionsudvalget håber, at der hurtigst muligt træffes beslutning om dette meget vigtige spørgsmål, men foreslår samtidig følgende ændringer og tilføjelser:

2.2. Af hensyn til subsidiaritetsprincippet bør Artikel 3 Opgaver ændres, så der henvises til de lokale og regionale institutioners rolle i forbindelse med gennemførelsen.

Regionsudvalget foreslår følgende konkrete ændringer:

"1. Med henblik på at realisere det i artikel 1 beskrevne mål yder Fonden støtte til medlemsstaternes foranstaltninger, der træffes med deltagelse af og i samarbejde med lokale og regionale institutioner, i relation til:

(a) modtagelsesforholdene for flygtninge og fordrevne personer

(b) integrationen af flygtninge og fordrevne personer, herunder lokale og regionale institutioners initiativer vedrørende praktikophold og informationsprogrammer ..."

2.3. For så vidt angår Artikel 4 Foranstaltninger på EF-plan anmoder Regionsudvalget Kommissionen om at tilgodese foranstaltninger, der bistår og fremmer den praktiske gennemførelse af forslaget på lokalt og regionalt plan. Med henblik på en fyldestgørende gennemførelse af forslaget bliver det nødvendigt for de lokale og regionale myndigheders personale at udvikle særlige færdigheder, f.eks. sprogfærdigheder, multikulturel forståelse m.m.

2.4. Regionsudvalget finder, at Artikel 5 Nødforanstaltninger skal ændres, så der også tages hensyn til, at det ofte er de lokale og regionale myndigheder og kontorer, som må påtage sig ansvaret i tilfælde af en massiv tilstrømning.

Regionsudvalget foreslår følgende ændring:

"1. Fonden kan også ud over de i artikel 3 omhandlede foranstaltninger og som supplement hertil, finansiere nødforanstaltninger i en eller flere medlemsstater og/eller en eller flere lokale eller regionale forvaltningsenheder i tilfælde af pludselig eller massiv tilstrømning af flygtninge eller fordrevne personer."

2.5. Efter Regionsudvalgets opfattelse bør Artikel 7 Anmodninger om medfinansiering indeholde et krav til medlemsstaterne om, at disse skal inddrage de lokale og regionale myndigheder, inden anmodningerne behandles af Kommissionen.

2.6. Med hensyn til Artikel 8 Udvælgelseskriterier er Regionsudvalget enig i, at medlemsstaterne skal være eneansvarlige for udvælgelsen af de enkelte foranstaltninger og for den finansielle og administrative styring af foranstaltninger, der modtager støtte fra fonden. Medlemsstaterne bør dog opfordres til blandt de indkomne forslag at fremme fælles aktioner og søge at sammenknytte kontorer og/eller forslag, som rummer et samarbejdspotentiale.

2.7. Efter Regionsudvalgets mening bør Artikel 9 Fordeling af ressourcer omarbejdes fuldstændig, eftersom de fleste ressourcer med den nuværende formulering vil tilflyde de lande, som allerede har modtaget et stort antal flygtninge, med andre ord som regel de medlemsstater, der råder over de mest veludviklede modtage- og integrationsfaciliteter.

Ved fordelingen af fondsmidler er det efter Regionsudvalgets opfattelse bedst først at se på antallet og kvaliteten af de forslag, der er indkommet fra medlemsstaterne, og dernæst at sikre fremme af en effektiv modtagelse og integration af asylansøgere i de medlemsstater, der hidtil har haltet bagefter på dette område.

Bruxelles, den 14. juni 2000.

Jos Chabert

Formand for

Regionsudvalget

(1) EFT C 57 af 29.2.2000, s. 71.

(2) EFT C 57 af 29.2.2000, s. 67.